Σούπα με μπρόκολο και κοχυλάκια
Σούπα με μπρόκολο και κοχυλάκια, νόστιμη, χορταστική, τονωτική, θεραπευτική...
50 ml ελαιόλαδο, 1 κρεμμύδι, κομμένο σε μικρά καρέ, 2 σκελίδες σκόρδου, λιωμένες (ή όσο μας αρέσει), 1 γεμάτη κουτ. σούπας πελτές ντομάτας (κατά προτίμηση διπλής ή τριπλής συμπύκνωσης), 1 κουτ. γλυκού ζάχαρη, 5 – 6 φέτες καπνιστό μπέικον, κομμένες σε μικρά καρέ, 150 ml λευκό, ξηρό κρασί, 1 μέτριο μπρόκολο, χωρίς τα χοντρά κοτσάνια, χωρισμένο σε μικρά μπουκετάκια, 1½ λίτρο νερό ή σπιτικός ζωμός λαχανικών (αν έχουμε φυλαγμένο στο ψυγείο), 1 κουτ. σούπας φυλλαράκια μαϊντανού, ψιλοκομμένα, 200 γρ. κοχυλάκια ή άλλο ψιλό ζυμαρικό, αλάτι, φρεσκοτριμμένο πιπέρι, τριμμένη παρμεζάνα για το σερβίρισμα (αν θέλουμε)
Για να φτιάξουμε σούπα με μπρόκολο και κοχυλάκια, αρχικά σοτάρουμε, σε μια βαθιά κατσαρόλα, κατά προτίμηση με βαρύ πυθμένα, σε δυνατή φωτιά, ανακατεύοντας συνεχώς με ξύλινη κουτάλα, το κρεμμύδι και το μπέικον μέχρι να αλλάξουν χρώμα, για 3–4 λεπτά.Στη συνέχεια, προσθέτουμε το σκόρδο και σοτάρουμε για άλλα 30 δευτερόλεπτα, προσέχοντας μη μαυρίσει και πικρίσει.Σβήνουμε με το κρασί και περιμένουμε να εξατμιστεί το αλκοόλ (μετά από 2–3 λεπτά).Έπειτα, προσθέτουμε τα μπουκετάκια του μπρόκολου, τον ντοματοπελτέ διαλυμένο σε 1 φλιτζανάκι του καφέ κρύο νερό, τη ζάχαρη, το νερό ή το ζωμό και αλάτι.Μόλις το μείγμα πάρει μια καλή βράση, μετριάζουμε τη φωτιά και βράζουμε με ξεσκέπαστη κατσαρόλα για περίπου 7–8 λεπτά.Προσθέτουμε τα κοχυλάκια και συνεχίζουμε το βράσιμο όση ώρα ορίζει η συσκευασία τους.Σε αυτό το διάστημα θα έχει μαλακώσει και το μπρόκολο (χωρίς να έχει λιώσει).Αν κατά το μαγείρεμα, δούμε ότι εξατμίζονται τα υγρά γρήγορα, προσθέτουμε λίγο ζεστό νερό επιπλέον.Σερβίρουμε, τη σούπα με μπρόκολο και κοχυλάκια, στα πιάτα και πασπαλίζουμε με τριμμένη παρμεζάνα, τον μαϊντανό και φρεσκοτριμμένο πιπέρι.
Κρασί,Μπέικον,Μπρόκολο